সুনামগঞ্জকে দুর্গত এলাকা ঘোষণার দাবিতে মানববন্ধন | Lastnewsbd.com
Saturday, 30th April , 2016, 06:25 pm,BDST
লাস্টনিউজবিডি, ৩০ এপ্রিল, সুনামগঞ্জ : বোরো ধানের ভান্ডারখ্যাত সুনামগঞ্জ জেলাকে অবিলম্বে দুর্গত এলাকা ঘোষণা ও ফসলরক্ষা বাঁধ নির্মাণে সীমাহীন দুর্নীতির প্রতিবাদে মানববন্ধন করেছে বাংলাদেশ মানবাধিকার কমিশন সুনামগঞ্জ জেলা শাখা।
আজ শনিবার সকাল সাড়ে ১১টায় জেলা শহরের আলফাত স্কয়ারে (ট্রাফিক পয়েন্ট) এ মানববন্ধন অনুষ্ঠিত হয়।
ঘন্টাব্যপি চলা মানববন্ধনে বক্তব্য দেন, বাংলাদেশ মানবাধিকার কমিশন সুনামগঞ্জ জেলা শাখার সাধারণ সম্পাদক সাংবাদিক আল-হেলাল, সিনিয়র সহ-সভাপতি মাওলানা এমদাদুল হক, সাংগঠনিক সম্পাদক প্রভাষক দুলাল মিয়া, যুগ্ন সাধারণ সম্পাদক সাইফুল আলম ছদরুল, প্রচার সম্পাদক সাংবাদিক রাজু আহমেদ রমজান, সুনামগঞ্জ পৌরসভার সাবেক প্যানেল মেয়র মনির উদ্দিন, সাবেক কাউন্সিলর শামীম চৌধুরী শামু, দক্ষিণ সুনামগঞ্জ উপজেলা ভাইস চেয়ারম্যান তৈয়বুর রহমান চৌধুরী প্রমুখ।
বক্তারা আগাম বন্যায় ফসল হারিয়ে নি:স্বপ্রায় হাজারো কৃষকপরিবারের পাশে দাঁড়াতে এবং বাঁধ নির্মাণে সীমাহীন দুর্নীতির বিরুদ্ধে প্রয়োজনীয় পদক্ষেপ নেওয়ার জন্য সরকারের প্রতি আহবান জানান।
মানববন্ধন শেষে জেলা প্রশাসকের মাধ্যমে প্রধানমন্ত্রী বরাবরে একটি স্মারকলিপিও দেওয়া হয়।